圓明師爲余鼓琴作昭君操因感其意辭以贈之
作者：沈遼
朝代：宋

paragraphs: 王昭君，漢宮女。
生如桃李花，皖皖託朝露。
不向春風榮，摧折在泥土。
恥將黄金市顔色，空得君王一迴顧。
黄門扶我上車去，遙望漢宮隔煙霧。
十年簾下學畫眉，不知還被蛾眉誤。
中間悲怨或易忘，如今羈愁那可論。
夢中時復作歌舞，滿目異類誰與語。
胡風日夜驚吹沙，不知春來復秋去。
一生此恨終難言，獨自援琴傳作譜。
傳作譜，一曲未終淚如雨。
我來都城下，黄塵厭羈旅。
道人爲我試一彈，使我超然爲懷古。